ORDE do 4 de maio de 2009 sobre delegación de competencias na Dirección Xeral da Función Pública.
CONSELLERÍA DE FACENDA — III. OUTRAS DISPOSICIÓNS — 06/05/2009

O artigo 2 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, inclúe a Dirección Xeral da Función Pública dentro dos órganos superiores da Consellería de Facenda.
A actividade administrativa da Consellería de Facenda leva consigo unha concentración de funcións na súa titular que aconsella, dado o seu volume, recorrer á delegación de competencias na Dirección Xeral da Función Pública, sen esquecer o debido respecto dos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, de normas reguladoras da Xunta e da súa Presidencia, o artigo13 da Lei 30/1992, do 26 de novembro, de réxime xurídico das administracións públicas e do procedemento administrativo común, e demais disposicións de xeral aplicación,
DISPOÑO:
Artigo 1º
Deléganse na Dirección Xeral da Función Pública as competencias atribuídas á conselleira de Facenda polo artigo 14 do Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, que a continuación se relacionan:
a) Nos concursos de traslados e procesos selectivos, os trámites correspondentes logo da convocatoria ata a toma de posesión do persoal funcionario.
b) Clasificación dos tribunais e órganos de selección encargados da selección de persoal e determinación do número máximo de asistencias que percibirán os seus membros, nos termos previstos no artigo 26 do Decreto 144/2001, do 7 de xuño, de indemnizacións por razóns de servizo ao persoal con destino na Administración autonómica de Galicia.
c) A resolución das situacións administrativas e demais incidencias do persoal funcionario e asimilado da Administración da comunidade autónoma previstas no capítulo II do título V do Decreto lexislativo 1/2008, do 13 de marzo.
d) A autorización de comisións de servizo de carácter voluntario e de carácter forzoso, permutas, así como a adscrición con carácter provisional do persoal funcionario sen destino definitivo e os traslados por razóns de saúde do persoal funcionario.
e) O recoñecemento do grao persoal, trienios, así como o recoñecemento de servizos previos.
f) Ditar resolución sobre xubilacións segundo os artigos 49 e 50 do Decreto lexislativo 1/2008, do 13 de marzo, e demais normas concordantes, así como a autorización da prolongación da situación de servizo activo.
Artigo 2º
Deléganse na Dirección Xeral da Función Pública as competencias atribuídas á conselleira de Facenda polo artigo 14 do Decreto lexislativo 1/2008, do 13 de marzo, así como polo vixente convenio colectivo único do persoal laboral da Xunta de Galicia, en materia de xestión de persoal laboral que a continuación se relacionan:
a) Provisión de vacantes:
-Nos concursos de traslados e procesos selectivos, os trámites correspondentes logo da convocatoria ata a toma de posesión como persoal laboral fixo.
-A provisión temporal de vacantes, agás o relativo á selección e tramitación das propostas para a cobertura de prazas de funcionarios interinos e substitucións de persoal laboral dos servizos centrais da Xunta de Galicia, e o control das interinidades e substitucións de persoal funcionario e laboral dos servizos periféricos da Xunta de Galicia.
b) Recibir comunicación obrigatoria dos contratos de traballo de carácter temporal ou de duración determinada que formalicen as distintas consellerías.
c) A resolución das situacións e incidencias na xestión do persoal laboral suxeito ao convenio colectivo único da Xunta de Galicia, tales como xubilacións ou a continuidade no servizo, recoñecemento de trienios e de servizos previos, excedencias, permutas, adscrición temporal, mobilidade que implique cambios de consellería e desempeño de funcións de categoría superior ou inferior.
d) A emisión de informes sobre mobilidade, acción social e calquera outro que se solicite, por petición das consellerías respectivas.
e) Designar os representantes da Administración autonómica para a negociación do convenio colectivo e para formar parte nas comisións que se creen no seu seo.
f) Coordinar as relacións e as informacións que se teñan que cursar coa comisión paritaria do convenio colectivo, comités de empresa e sección sindical.
g) Actuar como centro de coordinación e información das relacións laborais do persoal ao servizo da Xunta de Galicia.
h) A sinatura dos contratos do persoal laboral fixo.
i) O rexistro e notificación oficial das horas extraordinarias realizadas polo persoal laboral da Xunta de Galicia.
Artigo 3º
Deléganse na Dirección Xeral da Función Pública as competencias relativas ás seguintes materias:
a) A inscrición no rexistro de persoal da Xunta de Galicia de todos os actos que afecten a vida administrativa do persoal.
b) A clasificación de órganos de selección de persoal, a fixación do límite máximo de asistencias que percibirán os membros de tales órganos, e demais incidencias sobre a percepción de indemnizacións por razón de servizo de conformidade co Decreto 144/2001, do 7 de xuño.
c) O recoñecemento dos dereitos referidos na disposición adicional décima da Lei 13/2004, do 29 de decembro, de orzamentos xerais da Comunidade autónoma de Galicia para o ano 2005 e na disposición adicional décimo sétima do Decreto lexislativo 1/2008, do 13 de marzo.
Artigo 4º
Deléganse na Dirección Xeral da Función Pública as competencias relativas ao informe previo do contido das bases das convocatorias segundo se establece no artigo 61 da Lei 12/2006, do 1 de decembro, de fundacións de interese galego.
Artigo 5º
As resolucións administrativas que se adopten facendo uso das delegacións contidas nesta orde farán constar expresamente esta circunstancia e consideraranse ditadas pola autoridade que as conferiu.
Artigo 6º
En calquera momento, a conselleira poderá avocar o exercicio das competencias delegadas por esta orde, das que quedan excluídas, en todo caso, as recollidas no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 44.2º da Lei 1/1983, do 22 de febreiro, de normas reguladoras da Xunta e da súa Presidencia.
Disposición derrogatoria
Queda derrogada a Orde da Consellería da Presidencia, Administracións Públicas e Xustiza do 12 de agosto de 2005, sobre delegación de competencias na Dirección Xeral da Función Pública e cantas disposicións de igual ou inferior rango se opoñan ao disposto nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 4 de maio de 2009.
Marta Fernández Currás
Conselleira de Facenda